Op pad na die grootse skoenlapperbyeenkoms van sy lewe, word die jong bloutjie Joran na die Klipkoninkryk agter die waterval ontvoer – ’n gruwelike onderwêreld waar gewetenlose kewers die septer swaai, skoenlappers en motte soos slawe werk en ’n parmantige bloutjie óf gedwee diens doen as die Kewerkoningin se borsspeld, óf die gevaar loop om as muurbehangsel in die Saal van Duisend Skoenlappervlerke te eindig.
Lilli Thal (Duitsland, 1960) het ná skool as verpleegster gewerk en daarna ’n meestersgraad in Middeleeuse geskiedenis behaal. In 2002 ontvang sy ’n Martin-toekenning vir haar debuut, Kommissar Pillermeier, wat as die beste kinderspeurverhaal van die jaar aangewys word. Haar historiese avontuurroman Mimus is in 2004 vir die Deutscher Jugendliteraturpreis genomineer, en is in dieselfde jaar ook met ’n Harzburger Eselsohr en die Weense Preis der Jury der Jungen Leser bekroon. Lilli woon in ’n klein dorpie in die noorde van Beiere, naby Neurenberg, saam met haar man, twee kinders en ’n hond.
Enigeen wat ’n kind van God is, kan die sondige wêreld oorwin. En die oorwinning wat ons oor die wêreld behaal het, is deur ons geloof. Wie anders is dit wat die wêreld oorwin as hy wat glo dat Jesus die Seun van God is? (1 Johannes 5:4–5)
God se kinders kan die sondige wêreld deur hulle geloof oorwin, so belowe ons kernteks. Omdat ons in Jesus glo, kan ons daarin slaag om te leef soos God van ons vra. ‘Om God lief te hê beteken om sy opdragte ernstig op te neem en uit te voer. Wat Hy van ons verwag, is nie moeilik om te doen nie, want elke kind in die familie van God is ’n wenner, ’n wenner oor hierdie sondige wêreld,’ bevestig Die Boodskap se weergawe van 1 Johannes 5:4–5.
As jy glo, is jy rééds ’n wenner. Dit ís dus vir jou moontlik om te leef soos God dit vir jou in sy Woord uitstippel. Paulus voer hierdie gedagte nog verder in Romeine 8:37 waar hy skryf dat gelowiges méér as oorwinnaars is. Ja, saam met Christus is jy selfs meer as ’n oorwinnaar omdat God vír jou is. Niks is immers vir Hom onmoontlik nie, en daardie wonderwerkende krag stel Hy tot jou beskikking! Daarom kan jy saam met Paulus bely: ‘Ek is tot alles in staat deur Hom wat my krag gee’ (Fil 4:13).
Here Jesus, ek loof U dat ek méér as ’n oorwinnaar mag wees omdat ek in U glo. Ek eien nou u krag vir my toe, sodat ek die sondige wêreld op elke terrein kan oorwin.